
Modern szertartások - hogyan értelmezhetők a szubkultúrák vallásként

Dolgozatomban a hippi és Goa/psytrance színtér hagyományos vallásokkal való összefüggéseit vizsgálom. A témának személyes kötődése is van (a két színtér iránti érdeklődés), továbbá tudományos szempontból is relevánsnak és aktuálisnak látom, hiszen manapság a hagyományos vallások szerepének csökkenésével sokan fordulnak valamilyen alternatív vallási forma felé.
Hipotézisemet, miszerint a hippi és Goa/psytrance színtér értelmezhető-e vallásként szekunder kutatással végeztem. Az elemzéshez saját szempontrendszert állítottam fel, melyben összegyűjtöttem a hagyományos vallások jellemzőit. Ezt utána összevetettem a hippi és a Goa/psytrance színtér elemeivel, a szakirodalmak alapján megkerestem az egyes szempontoknak megfelelő elemeket a két színtéren.
Végül arra a következtetésre jutottam, hogy mindkét színtér számos valláshoz hasonló elemmel rendelkezik, ezek azonban jellemzően más vallásokból vagy kultúrákból átvett elemek. Mindkét esetben továbbá felfedezhető volt a kulturális kisajátítás jelensége, ami a hippik esetében jelentősen káros hatással volt az alárendelt kultúrára. Emellett azt is megállapítottam, hogy a Goa/psytrance a vallásokkal ellentétben nem feltétlenül van hatással az emberek mindennapjaira, alkalmi partikról, nyári fesztiválokról van szó. A hippi életforma pedig ugyan a színtér tagjainak hétköznapjait is meghatározta, amikor a korszak véget ért, a hippik ugyanúgy visszailleszkedtek abba a világba, ami ellen oly sokáig tiltakoztak. Hipotézisem tehát nem teljesült teljes mértékben.



